**ХОМУС**

Айыҥат хаан аймаҕа
Аан ийэ дайдыны
Айар күнүгэр,

Икки атахтааҕы

Ийэ сиргэ
Кэскиллиир күнүгэр,

Урааҥхай дьону

Орто дойдуга

Олохтуур күнүгэр, -

Хохуоралаах тыллаах
Хоҥкунас тыастаах,
Холобура суох хоһоонноох
Хомус барахсаны
Хомуһуннаан айбыта үhү.

Ол кэннэ таҥхалаабыта үhү
Ол курдук диэн:

«Бэрт тимиринэн бэйэлээтим,
Сүдү тимиринэн сүрүннээтим,
Сыыйыы тимиринэн сыҥахтаатым,
Дьикти тимиринэн тиэрбэстээтим,
Тыйыс тимиринэн тыллаатым.

Араас омук
Албас саҥатынан
Абылаан айдым.

Үгүс омук
Үгэтин-хоhоонун
Үмүрүтэн түмнүм,

Элбэх омук

Этэр тылын
Иҥэрэн биэрдим.

Тыл иччитин
Тыллаах -өстөөх

Тыһы ымыы чыычаах гынан
Тылгар сыһыардым.

Саҥа дуораанын
Сай-күдүө санаалаан
Саһыаран биэрдим.

Ырыа хоһоонун
Ыралаах тыллаан
Ымыы уктум.

Босхо бастааҕы

Муҥ-сор обургу
Боҕутуннарар буоллаҕына,
Буомурбут кутун-сүрүн
Булгута туойар буол.

Икки атахтааҕы
Эрэй-буруй обургу
Иэдэтэр күнүгэр
Эҥсиллибит көхсүн
Эмтии этэр буол!

Саха - урааҥхайы
Санаа-оноо обургу
Салытыннарар күнүгэр
Сарбыллыбыт санаатын
Саатата саҥарар буол!

Тыыннаах буолар кыһалҕатыгар.
Өлбөт буолар мөккүөрүгэр, -
Үлэҕэ өлөн-өлөн.

Сылааҕа сылдьан-сылдьан,
Тымныы кыhарыйан,
Хараҥа хаайан,

Киэhэлик диэки

Ооҕуй бараан ордууну булан,
Титирик дьиэҕэ иhийэн,

Саах сыбах анныгар саһан,

Кыдьыктаах кыһын хатын
Кырыыстаах хараҥатын
Кылгата сытаан,

Сордоох уһун түүнүн

Оччото сытаан,

Кэпсээн кэбэлийэн,
Сэhэн эстэн,

Оонньуур уурайан,
Утуйарга улук буолан,
Сытарга сыҥсаар буолан,
Аhыырга ас аҕыйаан,

Санаалара сарбыллан,
Өйдөрө түмүллэн,
Көҕүстэрэ чөҥкүйэн,

Түөт үөдэннэрэ бүөлэнэр буоллаҕына -
 Лыҥкынас ырыаҕынан

Тыыннарын уһатаар,

Чункунас ырыаҕынан

Чуҥкуктарын уҕарытаар,
Дьиэрэҥкэй ырыаҕынан
Чэҥкийбиттэрин дьэгдьитээр.

Самаан сайын барахсан
Салаллан кэлэн

Тымныыны тыhытытан ,
Кыhыны кыайан,
Хаары хараардан,

К үөх унаар урсуннанан,
Күөх от үктэллэнэн,
Көр-нар күөннэнэн,

Уйгу-быйаҥ олохтонон,
Кэтит кэскил кэhиилэнэн,
Уруй-туску доҕордонон,

Хоргуйбуту тоторон,
Ааспыты аһатан,
Охтубуту уотан,

Үөнү-көйүүрү үөскэтэн,
Көтөрү-сүүрэри көрүлэтэн,
Хамныыр-харамайы харайан,

Икки атахтаах
Иитимньитин тэрийэн,
Босхо бастаах
Буомун төлөрүтэн,
Саха урааҥхай

Саргытын сахайдаҕына, -

Туҥуй ыһыаҕы торолутар,
Дэлэй ыһыаҕы тэнитэр,
Эбир ыһыаҕы элбэтэр,
Эҕэрдэлээх күннэригэр

Дохсун оонньууну олохтууругар,
Үтүө үҥкүүнү үөдүтэригэр,
Көрдөөх күрүөҕү күөдүтэригэр -

Лыҥкынас тыаскынан
Ырыаларын ыллыктаар,
Хоҥкунас ырыаҕынан
Xоһооннорун холлотоор,
Кэҕэ чуураан тойуккунан

Кэпсээннэрин кэҕэһирдээр!»

диэбитэ үhү Үрүҥ Аар Тойон.